L. Žitňanská, poslankyňa: (2007-05-09):
Ide o návrh novely živnostenského zákona, ktorý je ikstý, preto vítam záverečný článok, v ktorom sa navrhuje úplné znenie. Nechcem v tomto prípade kritizovať početnosť noviel, pretože viem, čo je dôvodom týchto noviel a je to len prirodzený vývoj, keď osobitné predpisy preberajú úpravu niektorých činností, tak potom sa rozširuje zoznam činností, ktoré nie sú živnosťou, a to je nevyhnutný dôsledok početnosť noviel potom iné. Chcem sa vyjadriť k tomu. Ide o návrh zákona, ktorý nespochybniteľne má vplyv na podnikateľské prostredie a v tomto prípade nespochybniteľne pozitívny vplyv na podnikateľské prostredie. Koncept jednotných kontaktných miest nie je len konceptom, ktorý sme povinní zaviesť v súvislosti s európskou legislatívou, ale je to dobrý koncept, pretože odstraňuje bariéry podnikania. Ja som veľmi rada, že bol zvolený tento model, pretože bolo viacero modelov, ako by tie jednotlivé kontaktné miesta mohli vznikať, pretože to bola otázka, ktorá sa začala pripravovať už počas minulej vlády. Som presvedčená, že živnostenské úrady majú najlepšie predpoklady na to, aby plnili funkciu jednotných kontaktných miest, a som rada, že tento koncept sa presadil, lebo ho považujem za dobrý. Cieľom môjho vystúpenia teda nie je kritizovať, cieľom môjho vystúpenia je možno posunúť túto debatu ešte o krok ďalej a otvoriť tému, ktorá, priznám sa, že ma trápi už dlhšie, a to je téma voľných živností, a keďže teraz dochádza k nejakému závažnejšiemu zásahu do živnostenského zákona, možno by sme to vedeli vyriešiť, a preto vystupujem v prvom čítaní, aby sme mali dostatočný priestor na úvahu. Z praxe dobre vieme, že existuje niečo ako zoznam voľných živností vo forme, teda správnu formu neovládam, či je to metodický pokyn, alebo čokoľvek a od začiatku deväťdesiatych rokov sa vlastne vyvinula určitá mimoprávna prax, že sa zapisujú voľné živnosti podľa zoznamu voľných živností. Všetci právnici, advokáti poznáme tie formulky, sprostredkovateľská činnosť v rozsahu voľnej živnosti, kúpa, predaj tovaru v rozsahu voľnej živnosti za účelom ďalšieho predaja, proste máme to advokáti, právnici to majú naučené, ale je to úplne mimo akéhokoľvek zákona. Je to len otázka interného predpisu a praxe. Proste sme si na to zvykli a rešpektujeme, že taká prax je, ale pritom pravda je tá, že podľa zákona všetko, čo nie je koncesiou alebo viazanou, alebo remeselnou živnosťou, je voľnou živnosťou, a keď som bezúhonná a mám dostatok rokov, tak skrátka tú živnosť ohlásim a musím, nikto mi nemôže zabrániť ju vykonávať. Možno by bol čas rozdeliť dve veci, a síce oprávnenie na podnikanie pre voľnú živnosť a štatistickú evidenciu, a možno by dozrel čas na to, aby sme mali oprávnenie na podnikanie v rozsahu voľnej živnosti a bodka. A pre účely štatistické. Dobre. Vypisujme evidenčné listy a vypisujme pre účely štatistiky, v akých predmetoch podnikania podnikáme, ale prečo, keď si rozšírim o jeden predmet podnikania voľnú živnosť, prečo musím ísť na živnostenský úrad? Ja na to upozorňujem aj v súvislosti s tou kritikou, ktorá bola na tú tému, že podľa návrhu má byť jeden živnostenský list na jeden predmet činnosti. Má to svoje plusy, má to svoje mínusy. Ja chápem aj tú kritiku. Chápem aj to, čo ste povedali a máte pravdu s tým, že pokiaľ ide o niektoré výrobné živnosti, pohostinské činnosti a podobne, tak tam už zo zákona je možné vykonávať tieto činnosti, ale prečo nezájsť ďalej, keď máme takto otvorený živnostenský zákon a koniec koncov je to všetko voľná živnosť, podmienky sú rovnaké a prečo by len naozaj jednoduchým, pokiaľ sa pohybujem v rámci toho, čo mi voľná živnosť umožňuje, prečo by som vždy, keď trošku zmením predmet činnosti, musela ohlasovať ďalšiu živnosť na to isté s tými istými odbornými predpokladmi. Ja sa pokúsim v rámci druhého čítania návrh tohto typu predložiť, pokiaľ by pri tom bola možná, povedzme, aj komunikácia s našimi kolegami z ministerstva, možno by sme, aj keď sa vieme zhodnúť na tom, dokázali ten systém odbyrokratizovať ešte viacej. Ďakujem pekne.